
Here on the Rand we freely grant 
Were blest wi? sunny weather ; 
Fae cauld an snaw we're weel awa, 
But man, we miss the heather. 


JOHANNESBURG, S.A, 


TO MY WIFE 


NOTE 


Some of these verses appeared originally in 
“The Scots Observer, “ The National Ob- 
server,” “Black and White,” “ The Outlook,” 
“The Spectator,” “Chambers Journal,” and 
other papers; and a number of them were 
published in volume form in 1900 by Messrs. 
D. Wyllie and Son, Aberdeen. Inthe present 
collection many new poems appear for the 
Jirst time. 

INTRODUCTION 


HENCE arose the popular belief that some 

persons impart luck to the books of other 
persons? The answer, if it were not a question of 
books but of other projectiles, would be (in savage 
society) that one man has more maya or wakan or 
orenda than another; has more of a subtle, impon- 
derable, potent, innermost, all-pervading something 
than another, and that he can communicate this 
gift, by luck or otherwise, to others, Thus in 
Rutuya a medicine man communicated his maya to 
Colonel Gudgeon, to Lieutenant Grant, and other 
gentlemen, who then walked barefoot but unsinged 
over a floor of red-hot stones. Obviously our 
civilized faith in prefaces by other hands than the 
author’s (usually the better man), is part of the 
orenda or maya superstition or belief. 

Were I conscious of possessing maya or luck, I 
would gladly impart it to all men, if all men were 
equally virtuous, like the teacher of the art of flying 

INTRODUCTION 


in “Rasselas,” by Dr. Samuel Johnson. But I am 
so far from being conscious of possessing maya 
that I only wish, if there be indeed a quantity of 
this transcendental ether, that some one who had 
plenty of it would write introductions for my books, 
which stand greatly in need of a supernormal “send 
off.” Still they are not in quite such evil case as 
they would be were I a poet, for many a man and 
most women most justly disesteem their own capa- 
city for reading verses. Indeed that art is now 
almost lost, and it is strange to think that there | 
are probably to-day more persons who write verse 
than who read it. Poetry, like Christmas cards, is 
bought, not to keep, but to give away at Christmas, 
on birthdays, and, by economical friends of the 
bride, at weddings. There is always plenty of 
poetry in small volumes, in flabby leather covers, 
among the array of wedding presents. This offer- 
ing is a survival: the idea of love is still con- 
nected with the writings of Tennyson and Browning, 
though experience tells us that the poetry-reading 
days of the pair end at the altar. 

The child of an earlier generation, I was capable 
of reading verses in my youth, and even now can 

INTRODUCTION 


do so, retaining at least that faculty of a dead 
world, just as the last Pict held the secret of 
“brewing the ale from the heather bell.” Mr. 
Charles Murray’s ale (which is excellent) is all 
brewed from the heather bell, is pure Scots; and 
he sings the songs of our national Zion on “a 
distant and a deadly shore,” that of the Transvaal— 
though this is a mere figure of speech, the Transvaal, 
like Bohemia, possessing at present no sea-coast. 
To the patriotic Scot there is somewhat affecting 
in the echoes of very rich Scots which reach us 
across the African continent and “seas that row 
between.” To speak for myself, I am never so 
happy as when I cross the Tweed at Berwick from 
the South, or go on the links at Wimbledon 
Common, and hear the accents (for there are several, 
including that peculiar to Gourock) of my native 
tongue. These observes are quite genuine, and 
come from a Scot whose critics in England banter 
him on his patriotism, while his critics in Scotland 
revile him as rather more unpatriotic than the 
infamous Sir John Menteith, who whummled the 
bannock. The Scots of Mr. Murray is so pure and 
30 rich that it may puzzle some patriots whose 

sentiments are stronger than their linguistic acquire- 
ments. The imitations of Horace are among the 
best extant, and Mr. Murray might take Professor 
Blackie’s advice, trying how far the most rustic 
idylls of Theocritus, say the “Oaristus,” can be 
converted into the Doric of the Lowlands. If one 
may have favourites, among these is “The Pack- 
man,” “The Howe of Alford,” “The Hint o’ Hairst,” 
“The Antiquary,” and “The Lettergae.” Does any 
Lettergae survive in this age of guilt when the 
harmonium pervades the kirks which our fathers 
purified from the Romish organ? Indeed, the poems 
beget a certain melancholy. “I am never merry when 
I hear sweet music” from a world that is dead or 
dying, the world of Scott and Hogg, the world that 
knew not polluted streams, and railways, and motor 
cars, and, worst of abominations, the gramophone. 

In a far-off land Mr. Murray retains the sentiment 
of that forgotten time, and is haunted by the scent 
of peat and bog myrtle, the sound of old words 
that now are strange, the poverty that was not 
the mate of discontent. Hxfix he has the secret of 
the last of the Picts, if indeed e was the last, if 
they do not dwell with “The Secret Commonwealth 

INTRODUCTION 


of Elves, Fauns, and Fairies” in the secret places 
of the hills. Poetry more truly Scots than that of 
Mr. Murray is no longer written—was not written 
even by Mr. Stevenson, about “a’ the bonny U. P. 
Kirks,” for in his verses there was a faint twinkle 
of the spirit of mockery. 

ANDREW LANG, 


HAMEWITH 


OT youth ever is a ranger, 
New scenes ever its desire; 
Cauld Eild, doubtfu’ o’ the stranger, 
Thinks but o’ haudin’ in the fire. 


Midway, the wanderer is weary, 
Fain he’d be turnin’ in his prime 
Hamewith—the road that’s never dreary, 
Back where his heart is a’ the time. 


THE ALIEN 


N Afric’s fabled fountains I have panned the 
golden sand— 
Caught crocodile with baviaan for bait— 
I’ve fished, with blasting gelatine for hook an’ gaff 
an’ wand, 
An’ lured the bearded barbel to his fate: 
But take your Southern rivers that meander to the 


sea, 
And set me where the Leochel joins the Don, 
With eighteen feet of greenheart an’ the tackle 
running free— 
I want to have a clean fish on, 


The eland an’ the tsessebe I’ve tracked from early 
dawn, 
I’ve heard the roar of lions shake the night, 
I’ve fed the lonely bush-veld camp on dik-kop an’ 
korhaan, 
An’ watched the soaring vulture in his flight; 

THE ALIEN 


For horn an’ head I’ve hunted, yet the spoil of gun 
and spear, 
My trophies, I would freely give them all, 
To creep through mist an’ heather on the great red 
deer— 
f want to hear the black cock call. 


In hot December weather when the grass is caddie 
high 
I’ve driven clean an’ lost the ball an’ game, 
When winter veld is burned an’ bare I’ve cursed 
the cuppy lie— 
The language is the one thing still the same; 
For dongas, rocks, an’ scuffled greens give me the 
links up North, 
The whins, the broom, the thunder of the surf, 
The three old fellows waiting where I used to make 
a fourth— 
I want to play a round on turf. 


I’ve faced the fremt, its strain an’ toil, in market 
an’ in mine, 
Seen Fortune ebb an’ flow between the “Chains,” 
3 


THE ALIEN 


Sat late o’er starlit banquets where the danger 
spiced the wine, 
But bitter are the lees the alien drains; 
For all the time the heather blooms on distant 
Benachie, 
An’ wrapt in peace the sheltered valley lies, 
I want to wade through bracken in a glen across 
the sea— 
I want to see the peat reek rise. 


THE WHISTLE 


E cut a sappy sucker from the muckle 
rodden-tree, 
He trimmed it, an’ he wet it, an’ he thumped it on 
his knee; 
He never heard the teuchat when the harrow broke 
her eggs, 
He missed the craggit heron nabbin’ puddocks in 
the seggs, 
He forgot to hound the collie at the cattle when 
they strayed, 
But you should hae seen the whistle that the wee 
herd made! 


He wheepled on’t at mornin’ an’ he tweetled on’t 
at nicht, 

He puffed his freckled cheeks until his nose sank 
oot o’ sicht, 

_ The kye were late for milkin’ when he piped them 
up the closs, 

The kitlins got his supper syne, an’ he was beddit 


boss ; 


THE WHISTLE 


But he cared na doit nor docken what they did or 
thocht or said, 
There was comfort in the whistle that the wee 


herd made. 


For lyin’ lang o’ mornin’s he had clawed the caup 
for weeks, 

But noo he had his bonnet on afore the lave had 
breeks; 

He was whistlin’ to the porridge that were hott’rin’ 
on the fire, 

He was whistlin’ ower the travise to the baillie in 
the byre; 

Nae a blackbird nor a mavis, that hae pipin’ for 
their trade, 

Was a marrow for the whistle that the wee herd 


made. 


He played a march to battle, it cam’ dirlin’ through 
the mist, 

Till the halflin’ squared his shou’ders an’ made up 
his mind to ’list; 

He tried a spring for wooers, though he wistna 
what it meant, 

THE WHISTLE 


But the kitchen-lass was lauchin’ an’ he thocht she 
maybe kent; 

He got ream an’ buttered bannocks for the lovin’ 
lilt he played. 

Wasna that a cheery whistle that the wee herd 
made? 


He blew them rants sae lively, schottisches, reels, 
an’ jigs, 

The foalie flang his muckle legs an’ capered ower 
the rigs, 

The grey-tailed futt’rat bobbit oot to hear his ain 
strathspey, 

The bawd cam’ loupin’ through the corn to “Clean 
Pease Strae”; 

The feet o’ ilka man an’ beast gat youkie when he 
played— 

Hae ye ever heard o’ whistle like the wee herd 


made? 


But the snaw it stopped the herdin’ an’ the winter 
brocht him dool, 

When in spite o’ hacks an’ chilblains he was shod 
again for school; 

THE WHISTLE 


He couldna sough the catechis nor pipe the rule o’ 
three, 

He was keepit in an’ lickit when the ither loons 
got free; 

But he aften played the truant—'twas the only thing 
he played, 

For the maister brunt the whistle that the wee 
herd made! 


SKEELY KIRSTY 


STANE-CAST fae the clachan heid 
An auld feal dyke enclosed a reed 
O’ garden grun’, where flower an’ weed 
In spring grew first aye; 
An’ there the humble hauddin’ steed 
O’ Skeely Kirsty. 


Upon the easin’ sods a fou 
Thick-leaved an’ sappy yearly grew, 
Which, for a scrat or scabbit mou’, 
Beat aught in “ Buchan ”; 
An’ draughts fae herbs she used to brew 
That drank like brochan, 


To heal a heid, or scob a bane, 

To ease a neebour’s grippit wean, 

Or thoom a thraw, there wasna ane 
Could e’er come near her; 

Nae income, fivver, hoast, nor nane 
Would ever steer her. 

SKEELY KIRSTY 


She cured for pleasure, nae for fees; 
Healed man an’ beast wi’ equal ease: 
She gae a lotion for the grease 
To Spence the carrier, 
That cured his mear, when the disease _ 
Gaed ower the farrier. 


Was there a corp to streek or kist, 
She aye was foremost to assist; 
She grat to think “how he’d be miss’t, 
Sae good and gifted”! 
Syne handed roon’ anither taste 
Afore they lifted. 


Ae morn grim Death—that poacher fell— 
Gat Kirsty in his girn hersel’; 
Nae epitaph her virtues tell, 
It needs nae vreetin’: 
On ae thing maistly Fame will dwell— 
Her gift o’ greetin’, 

THE ANTIQUARY 


LITTLE mannie, nae ower five feet three, 
Sae bent wi’ eild he lookit less than that, 
His cleadin’ fashioned wi’ his tastes to ’gree, 
Fae hose an’ cuitikins to plaid an’ hat. 


His cot stob-thackit, wi’ twa timmer lums, 
A box-bed closet ’tween the but an’ ben, 

A low peat fire, where bauldrins span her thrums, 
Wat dried his beets, an’ smoked, an’ read his lane. 


The horn-en’ fu’ o craggins, quaichs, an’ caups, 
Mulls, whorls, an’ cruisies left bare room to stir; 

Wi?’ routh o’ swourds an’ dirks a’ nicks an’ slaps, 
An’ peer-men, used langsyne for haudin’ fir. 


He'd skulls in cases, lest the mouldy guff 
Should scunner frien’s, or gather muckle flees; 
He’d querns for grindin’ either meal or snuff, 
An’ flints an’ fleerishes to raise a bleeze, 
II 


THE ANTIQUARY 


Rowed in a cloutie, to preserve the glint, 
He had a saxpence that had shot a witch, 
Sae stark, she hadaa left her like ahint 
For killin’ kye or giein’ fouk the itch. 


He kent auld spells, could trail the rape an’ spae, 
He'd wallets fu’ o’ queer oonchancie leems, 

Could dress a mart, prob hoven nowt, an’ flay; 
Fell spavined horse, an’ deftly use the fleems, 


He lived till ninety, an’ this deein’ wiss 
He whispered, jist afore his spirit flew— 
“ Gweed grant that even in the land o’ bliss 


I'll get a bield whaur some things arena new.” 


JEAMES 


| T’S but a fortnight since we laid him doon, 
Ar’ cut the sods to hap his narrow lair— 
On Sunday still the grass was dry an’ broon; 
An’ noo they’re up again the kist is bare, 
For Bell this day we e’en maun lay aboon, 
An’ face in fun’ral blacks the drift ance mair. 


Twa Fiersdays back she seem’d baith swak an’ 
strang, 
A’ day her clogs were clankin’ roon’ the closs; 
An’ tho’ an income she’d complained o’ lang 
It never kept her yet fae kirk or moss. 
Wha would hae thocht she’d be the next to gang 
That never grieved a grain at Jeames’s loss? 


It seem’d richt unco—faith, ’twas hardly fair, 
Just when he thocht to slip awa’ at last 
An’ drap for aye the trams 0’ wardly care— 
The muckle gates aboon were barely fast 
Ere she was pechin’ up the gowden stair, 
An’ fleechin’ Peter till he let her past. 

JEAMES 


When Jeames—I’se warrant ye, wi’ tremblin’ shins— 
Stands forrit, an’ they tak’ the muckle beuk 

To reckon up his shortcomes, slips, an’ sins, 
She’ll check the tally fae some canny neuk, 

An’ prod his memory when he begins 
Should there be ony he would fain o’erleuk. 


That Scuttrie Market when he was the waur— 
He thocht the better—o’ a drap o’ yill, 

An’ fell at Muggart’s door amo’ the glaur, 
Forgot the shaltie ower the hindmost gill, 

Syne stoitered aff alane, he kent nae whaur, 
An’ sleepit wi’ the sheep on Baadin’s hill, 


That Fast-day when he cawed an early load, 
When craps were late an’ weather byous saft, 
Instead o’ daund’rin to the Hoose o’ God 
An’ noddin’ thro’ “ fourteenthly ” in the laft; 
Or how he banned the Laird upon the road— 
His bawds an’ birds that connached sae the 
craft. 


Nae chance for him to discount or excuse 
The wee’est bit, wi’ her there keen to tell 
14 


JEAMES 


How a’ was true; but yet, gin he should choose 
To bid them look the credit side as well— 
Ae conter claim they canna weel refuse— 
The mony patient years he bore wi’ Bell. 

THE MILLER 


HEN riven wicks o’ mou’s were rife, 
An’ bonnets clad the green, 

Aye in the thickest o’ the strife 
Auld Dusty Tam was seen. 

Nae Tarlan’ man daur flout his fame 
Had he a chance to hear; , 

The Leochel men slid canny hame 
When he cam’ aff his mear. 

At Scuttrie or at Tumblin’ Fair 
Nane ordered in sae free, 

Or kent sae weel the way to share 
A mutchkin amo’ three. 

An’ when he took the road at nicht, 
His bonnet some ajee, 

Ye seldom saw a baulder wicht— 
Till Isie met his e’e. 

She waited whaur the muirlan’ track 
Strikes wi’ the hamewith turn; 
An’ ower him there her anger brak’ 
Like some spate-ridden burn. 

THE MILLER 


The ouzel, startled, left the saugh 
An’ skimmed alang the lade, 

The kitty-neddies fae the haugh 
Gaed pipin’ ower her head. 

But still she flate till Tammas, now 
Dismounted on the loan, 

Ran to the mill an’ pu’d the tow 
That set the water on; 

Syne busy banged the girnal lids, 
An’ tossed the sacks about, 

Or steered again the bleezin’ sids, 
While aye she raved without. 

She bann’d the moulter an’ the mill, 
The intak, lade, and dam, 

The reekit dryster in the kil’, 
Syne back again to Tam. 

Till dark—the minister himsel’ 
I'll swear he couldna stap her— 

Her teethless mou’ was like a bell, 
Her tongue the clangin’ clapper. 

Neist mornin’ she laid doon the law— 
He’d gang nae mair to fairs; 

An’ sae he held the jaud in awe 
He kept it—till St. Sairs, 

THE MILLER EXPLAINS 


HE byword “as sweer as the Miller” 
Disturbs me but little, for hech! 

Ye'll find for ane willin’ to bishop 

A score sittin’ ready to pech. 
But come to the brose or the bottle, 

There’s few need less priggin’ than me; 
While they’re busy blessin’ the bannock, 

I’m raxin’ a han’ to fa’ tee. 

The neighbours clash lood o’ my drinkin’, 
An’ naething hits harder than truth; 
But tales micht be tempered, I’m thinkin’, 
Gin fouk would consider my drooth. 

Nae doot, at the Widow’s displenish 
Gey aften I emptied the stoup; 
But thrift is a thing we should cherish, 
An’ whisky’s aye free at a roup. 
Week in an’ week oot, when I’m millin’, 
The sids seem to stick in my throat; 
Nae wonder at markets I’m willin’ 
To spend wi’ a crony a groat. 
18 

An’ if I’ve a shaltie to niffer, 
Or’t maybe some Darley to sell, 
An oonslockened bargain’s aye stiffer-- 
Ye ken that fu’ brawly yersel’. 
Fae forbears my thirst I inherit, 
As others get red hair or gout; 
The heirship’s expensive: mair merit 
To me that I never cry out. 
An’ sae, man, I canna help thinkin’ 
The neighbours unkindly; in truth, 
Afore they can judge o’ my drinkin’ 


They first maun consider my drooth, 

THE PACKMAN 


HERE was a couthy Packman, I kent him 

weel aneuch, 

The simmer he was quartered within the Howe 0’ 
Tough; 

He sleepit in the barn end amo’ the barley strae 

But lang afore the milkers he was up at skreek 0’ 
day, 

An’ furth upon the cheese stane set his reekin’ brose 
to queel 

While in the caller strype he gied his barkit face a 
sweel; 

Syne wi’ the ell-wan’ in his neive to haud the tykes 
awa’ 

He humpit roon’ the country side to clachan, craft 
an’ ha’, 


Upon the flaggit kitchen fleer he dumpit doon his 
pack, 
Fu’ keen to turn the penny ower, but itchin’ aye to 
crack; 
20 


THE PACKMAN 


The ploomen gaithered fae the fur’, the millert fae 
the mill, 

The herd just gied his kye a turn an’ skirtit doon 
the hill, 

The smith cam’ sweatin’ fae the fire, the weaver 
left his leem, 

The lass forgot her comin’ kirn an’ connached a’ 
the ream, 

The cauper left his turnin’ lay, the sooter wasna slaw 

To fling his lapstane in the neuk, the elshin, birse 


atinan 


The Packman spread his ferlies oot, an’ ilka maid 
an’ man 

Cam’ soon on something sairly nott, but never 
missed till than; 

He’d specs for peer auld granny when her sicht 
begood to fail, 

An’ thummles, needles, preens an’ tape for whip- 
the-cat to wale, 

He’d chanter reeds an’ fiddle strings, an’ trumps 
wi’ double stang, 

A dream beuk ’at the weeda wife had hankered 
after lang, 

THE PACKMAN 


He’d worsit for the samplers, an’ the bonniest 
valentines, 

An’ brooches were in great request wi’ a’ kirk- 
gangin’ queyns. 


He’d sheafs o’ rare auld ballants, an’ an antrin 
swatch he sang 

Fae “ Mill o’ Tiftie’s Annie,” or o’ “Johnnie More 
the Lang,” 

He would lilt you “ Hielan’ Hairry” till the tears 
ran doon his nose, 

Syne dicht them wi’ a doonward sleeve an’ into 
“James the Rose”; 

The birn that rowed his shou’ders tho’ sae panged 
wi’ things to sell 

Held little to the claik he kent, an’ wasna laith to 
tell,— 

A waucht o’ ale to slock his drooth, a pinch to 
clear his head, 

An’ the news cam’ fae the Packman like the water 
doon the lade. 


He kent wha got the bledder when the sooter 
killed his soo, 

THE PACKMAN 


An’ wha it was ’at threw the stane ’at crippled 
Geordie’s coo, 

He kent afore the term cam’ roon’ what flittin’s we 
would see, 

An’ wha’d be cried on Sunday neist, an’ wha would 
like to be, 

He kent wha kissed the sweetie wife the nicht o’ 
Dancie’s ball, 

An’ what ill-trickit nickum catched the troot in 
Betty’s wall, 

He was at the feein’ market, an’ he kent a’ wha 
were fou, 

An’ he never spoiled a story by consid’rin’ gin ’twas 
true, 


Nae plisky ever yet was played but he could place 
the blame, 

An’ tell you a’ the story o’t, wi’ chapter, verse an’ 
name, 

He’d redd you up your kith an’ kin atween the Dee 
an’ Don, 

Your forbears wha were hanged or jiled fae auld 
Culloden on, 

THE PACKMAN 


Altho he saw your face get red he wouldna haud 
his tongue, 

An’ only leuch when threatened wi’ a reemish fae 
a rung; 

But a’ the time the trade gaed on, an’ notes were 
rankit oot 

Had lang been hod in lockit kists aneth the Sunday 


suit. 


An’ faith the ablach threeve upon’t, he never cried 
a halt . 

Until he bocht fae Shou’der-win’ a hardy cleekit 
shalt, 

An’ syne a spring-cairt at the roup when cadger 
Willie broke, 

That held aneth the cannas a’ that he could sell or 
troke; 

He bocht your eggs an’ butter, an’ awat he wasna 
sweer 

To lift the poacher’s birds an’ bawds when keepers 
werna near; 

Twa sizzens wi’ the cairt an’ then—his boolie rowed 
sae fine— 

He took a roadside shoppie an’ put “ Merchant” on 
the sign, 

An’ still he threeve an’ better threeve, sae fast his 
trade it grew 

That he thirled a cripple tailor an’ took in a queyn 
to shue, 

An’ when he got a stoot guidwife he didna get her 
bare, 

She brocht him siller o’ her ain ’at made his 
puckle mair, 

An’ he lent it oot sae wisely—deil kens at what 
per cent— 

That farmers fan’ the int’rest near as ill to pay’s 
the rent; 

An’ when the bank set up a branch, the wily bod- 
dies saw 

They beet to mak’ him Agent to hae ony chance 


ava 


Tho’ noo he wore a grauvit an’ a dicky thro’ the 
week 

There never was a bargain gaun ‘at he was far to 
seek, 

He bocht the crafter’s stirks an’ caur, an’ when the 
girse was set 

He aye took on a park or twa, an’ never rued it yet; 

Till when a handy tack ran oot his offer was the best 

An’ he dreeve his gig to kirk an’ fair as canty as 
the rest, 

An’ when they made him Elder, wi’ the ladle it 
was gran’ 

To see him work the waster laft an’ never miss a 
man. 


He sent his sons to college, an’ the auldest o’ the 
three— 

Tho’ wi’ a tyauve—got Greek aneuch to warsle 
thro’s degree, 

An’ noo aneth the soundin’ box he wags a godly 
pow; 

The second loon took up the law, an’ better fit 
there’s fyou 

At chargin’ sax an’ auchtpence, or at keepin’ on a 
plea, 

An’ stirrin’ strife ’mang decent fouk wha left alane 
would ’gree; 

The youngest ane’s a doctor wi’ a practice in the 
sooth, 

A clever couthy cowshus chiel some hampered wi’ 
a drooth, 

The dother—he had only ane—gaed hine awa’ to 
France 

To learn to sing an’ thoom the harp, to parley-voo 
an’ dance; 

It costa protty penny but ’twas siller wisely wared 

For the lass made oot to marry on a strappin’ 
Deeside laird; 

She wasna just a beauty, but he didna swither 
lang, 

For he had to get her tocher or his timmer had to 
gang: 

Sae noo she sits “My Lady” an’ nae langer than 
the streen 

I saw her wi’ her carriage comin’ postin’ ower 
Culblean, 


But tho’ his bairns are sattled noo, he still can cast 
the coat 

An’ work as hard as ever to mak’ saxpence 0’ a 
groat; 

He plans as keen for years to come as when he 
first began, 

Forgettin’ he’s on borrowed days an’ past the Bible 
span, 

See, yon’s his hoose, an’ there he sits; supposin’ we 
cry in, 

It’s cheaper drinkin’ toddy there than payin’ at the 
Inn, 

You'll find we'll hae a shortsome nicht an’ baith be 
bidden back, 

But—in your lug—ye maunna say a word aboot 
the Pack. 

N Sundays see his saintly look— 
What grace he maun be feelin’, 
When stridin’ slawly ben the pass, 
Or to the lettrin speelin’! 
What unction in his varied tones, 
As aff the line he screeds us, 
Syne bites the fork, an’ bums the note, 
Ere to the tune he leads us! 
Plain paraphrase, or quirky hymn, 
Come a’ the same to Peter, 
He has a tune for ilka psalm 
Nae matter what the metre. 
“St. Paul’s” or “ University ” 
Wi’ equal ease is lifted; 
At “Martyrdom” he fair excels— 
Eh! keep’s sirs, but he’s gifted! 


But see him now, some workin’ day 
When aproned in his smiddy, 

An’ mark the thuds ’at shape the shoon, 
An’ dint the very studdy; 

Or when he cocks his elbuck up 
To work the muckle bellows, 

An’ tells the clachan’s latest joke 
To loud-lunged farmer fellows; 

Or hear him in the forenicht lilt, 
Wi’ sober face nae langer, 

Some sang, nae fae a Sunday book, 
A tune that isna “ Bangor”: 

To recognize him then, I’ll wad, 

_ A stranger it would baffle; 

On Sabbath he’s the Lettergae, 

The Smith at roup or raffle, 

LATE VINTER IN ST. RONAN’S 


AE mair the sign aboon the door 
Wi?’ passin’ winds is flappin’; 
Fish Nellie comes nae as afore 
Wi’ nervous chappin’. 
The Captain’s followed Francie Tyrell— 
Mind ance he gaed to seek him, 
An’ felt your besom shaft play dirl 
Doon-by at Cleikum. 
Wi? thrift as great as made you build 
To save the window taxin’, 
Death closed your e’en when greedy Eild 


Cam’ schedule raxin’, 


How gladly would we lea’ the Clubs, 
“ Wildfire” or “ Helter Skelter,” 
Dicht fae our feet a’ earthly dubs, 
Had ye a shelter 

Whaur trauchled chiels—“ an’ what for no?” 
Gin sae it pleased the gods— 

Could rest an’ fish a week or so 
At Marget Dods’. 

’Twould hearten strangers gin they saw 
Across some caller loanin’ 

A wavin’ sign whaur crook an’ a’ 
Hung auld St. Ronan, 


Then haudin’ hard to new-won grace, 
Rejectin’ aucht ’at’s evil, 

Ye wouldna thole in sic a place 
Dick Tinto’s Deevil, 

But send him sornin’ doon the howe 
To some tamteen or hottie, 

Whaur birselt vratches fain, I trow, 
Wad dreep a bottle. 

An’ since you're bye wi’ anger noo, 
Send wi’ him something caller— 
As muckle’s slock the gizzened mou’ 

O’ ae damned “ Waller.” 

THE BACK O’ BEYONT IS DRY 


AE the Back o’ Beyont the carlie cam’, 
He fittit it a’ the wye; 

The hooses were few, an’ the road was lang, 
Nae winner the man was dry— 

He was covered wi’ stoor fae head to heel, 
He’d a drooth ’at ye couldna buy, 

But aye he sang as he leggit alang 
“The Back o’ Beyont is dry.” 


He’d ascore o’ heather-fed wethers to sell, 
An’ twa or three scrunts 0’ kye, 
An unbroken cowt to niffer or coup, 
A peck o’ neep seed to buy; 
But never a price would the crater mak’, 
The dealers got “No” nor “Ay,” 
Till they tittit the tow, he’d dae naething but sough 
“ The Back o’ Beyont is dry.” 


I’ the year o’ short corn he dee’d o’ drooth, 
But they waked him weel upbye, 

THE BACK O’ BEYONT IS DRY 


’Twas a drink or a dram to the cronies that cam’, 
Or baith an they cared to try. 

When the wag-at-the-wa’ had the wee han’ at twa 
Ye shoulda jist heard the cry, 

As the corp in the bed gied a warsle an’ said 
“The Back o’ Beyont is dry.” 


Fae Foggyloan to the Brig o’ Potarch, 
An’ sooth by the Glen o’ Dye, 
Fae the Buck o’ the Cabrach thro’ Midmar, 
Whaurever your tryst may lie; 
At ilka toll on the weary road 
There’s a piece an’ a dram forbye, 
Gin ye show them your groat, an’ say laich i’ your 
throat 
“ The Back o’ Beyont is dry.” 


“ The Back a Beyont ts dry, 

The Back o Beyont ts dry, 

Lo slocken a drooth can never be wrang, 
Sae help yoursel’ an pass it alang, 

The Back o Beyont ts dry.” 

’M weary, weary houkin’, in the cauld, weet, 
clorty clay, 
But this will be the deepest in the yaird; 
It’s nae a four fit dibble for a common man the 
day— 
Ilk bane I’m layin’ by is o’ a laird. 
Whaever slips the timmers, lippens me to mak’ ‘his 
bed, 
For lairds maun just be happit like the lave; 
An’ kistit corps are lucky, for when a’thing’s deen 
an’ said, 


There’s lythe, save for the livin’, in a grave. 


Up on the watch-tower riggin’ there’s a draggled 
hoodie craw 
That hasna missed a funeral the year; 
He kens as weel’s anither thiswill fairly ding thema’, 
Nae tenant on the land but will be here. 


35 


A GREEN YULE 


Sae up an’ doon the tablin’ wi’a gloatin’ roupy hoast, 
He haps, wi’ twistit neck an’ greedy e’e, 

As if some deil rejoicin’ that anither sowl was lost 
An’ waitin’ for his share o’ the dregie. 


There’s sorrow in the mansion, an’ the Lady that 
tak’s on 
Is young to hae sae muckle on her han’, 
Wi’ the haugh lands to excamb where the marches 
cross the Don, 
An’ factors aye hame-drauchted when they can, 
Come spring, we'll a’ be readin’, when the kirk is 
latten oot, 
“Displenish” tackit up upon the yett; 
For hame-fairm, cairts an’ cattle, will be roupit up, 
I doot, 


The policies a’ pailined aff an’ set. 


Vwa lairds afore I’ve happit, an’ this noo will mak’ 
the third, 
An’ tho’ they spak’ o’ him as bein’ auld, 
It seerly seemed unlikely I would see him in the 
yird, 
For lang ere he was beardit I was bald. 

It’s three year by the saxty, come the week o’ 
Hallow Fair, 
Since first I laid a divot on a grave; 
The Hairst o’ the Almighty I hae gathered late 
an’ ear’, 


An’ coont the sheaves I’ve stookit, by the thrave. 


I hae kent grief at Marti’mas would neither haud 
nor bin’— 
It was sair for even unco folk to see; 
Yet ere the muir was yellow wi’ the blossom on the 
whin, 
The tears were dry, the headstane a’ ajee. 
Nae bairns, nae wife, will sorrow, when at last I’m 
laid awa’, 
Nae oes will plant their daisies at my head; 
A’ gane, but I will follow soon, an’ weel content for a’ 
There’s nane but fremt to lay me in my bed. 


Earth to earth, an’ dust to dust, an’ the sowl gangs 
back to God: 
An’ few there be wha think their day is lang; 
Yet here I’m weary waitin’, till the Master gies the 
nod, 
To tak’ the gait I’ve seen sae mony gang. 

I fear whiles He’s forgotten on his eildit gard’ner 
here, 
But ae day He'll remember me, an’ then 
My birn o’ sins afore Him I’ll spread on the Judg- 
ment fleer, 


Syne wait until the angel says “ Come ben.” 


There noo, the ill bird’s flaffin’ on the very riggin’ 
stane, 
He sees them, an’ could tell ye, did ye speer, 
The order they will come in, ay, an’ name them 
ilka ane, 
An’ lang afore the funeral is here. 
The feathers will be noddin’ as the hearse crawls 
past the Toll, 
As soon’s they tap the knowe they’ll be in sicht; 
The driver on the dickey knappin’ sadly on his 
mull, 


Syne raxin’ doon to pass it to the vricht. 


The factor in the carriage will be next, an’ ridin’ 
close 
The doctor, ruggin’ hard upon his grey; 

The farmers syne, an’ feuars speakin’ laich aboot 
their loss, 
Yet thankfu’ for the dram on sic a day. 
Ay, there at last they’re comin’, I maun haste an’ 
lowse the tow 
An’ ring the lang procession doon the brae; 
I’ve heard the bell sae aften, I ken weel its weary 
jow, 


The tale o’ weird it tries sae hard to say. 


Lring them alang, the young, the strang, 
The weary aw the auld, 

Feed as they will on haugh or hill, 
This ts the only fauld, 


Dibble them doon, the laird, the loon 
King an’ the cadgin’ caird, 

The lady fine beside the queyn, 
A’ in the same kirkyairad. 


The warst, the best, they a get rest; 
Ane neath a headstane braw, 
W2? deep-cut text; while ower the next 
The wavin’ grass 1s @, 

Mighty 0 name, unknown to fame 
Slippit aneth the sod; 

Greatest an least alike face east, 
Waitin’ the trump 0 God. 

HERE’S a wee, wee glen in the Hielan’s, 
Where I fain, fain would be; 
There’s an auld kirk there on the hillside 
I weary sair to see. 
In a low lythe nook in the graveyard 
Drearily stands alane, 
Marking the last lair of a’ I lo’ed, 


A wee moss-covered stane. 


There’s an auld hoose sits in a hollow 
Half happit by a tree; 

At the door the untended lilac 
Still blossoms for the bee; 

But the auld roof is sairly seggit, 
There’s nane now left to care; 

And the thatch ance sae neatly stobbit 
Has lang been scant and bare. 

Aft as I lie neath a foreign sky 
In dreams I see them a’— 

The auld dear kirk, the dear auld hame, 
The glen sae far awa’, 

Dreams flee at dawn, and the tropic sun 
Nae ray o’ hope can gie; 

I wander on o’er the desert lone, 


There’s nae mair hame for me. 

SPRING IN THE HOWE 
O’ ALFORD 


HERE’S burstin’ buds on the larick now 
A’ the birds are paired an’ biggin’; 
Saft soughin’ win’s dry the dubby howe, 
An’ the eildit puir are thiggin’, 


The whip-the-cat ’s aff fae hoose to hoose, 
W? his oxtered lap-buird lampin’, 

An’ hard ahint, wi’ the shears an’ goose, 
His wee, pechin’ ’prentice trampin’, 


The laird’s approach gets a coat o’ san’, 
When the grieve can spare a yokin’; 

On the market stance there’s a tinker clan, 
An’ the guidwife’s hens are clockin’, 


The mason’s harp is set up on en’, 
He’s harlin’ the fire-hoose gable; 

The sheep are aff to the hills again 
As hard as the lambs are able, 

There’s spots o’ white on the lang brown park, 
Where the sacks o’ seed are sittin’; . 
An’ wily craws fae the dawn to dark 
At the harrow tail are flittin’. 


The liftward lark lea’s the dewy seggs, 
In the hedge the yeldrin’s singin’; 
The teuchat cries for her harried eggs, 

In the bothy window hingin’, 


Nae snaw-bree now in the Leochel Burn, 
Nae a water baillie goupin’— 

But hear the whirr o’ the miller’s pirn, 
The plash where the trouts are loupin’, 


THE HINT O’ HAIRST 


FOR a day at the Hint o’ Hairst, 
With the craps weel in an’ stackit, 
When the farmer steps thro’ the corn-yard, 
An’ counts a’ the rucks he’s thackit: 


When the smith stirs up his fire again, 
To sharpen the ploughman’s coulter; 
When the miller sets a new picked stane, 

An’ dreams o’ a muckle moulter: 


When cottars’ kail get a touch o’ frost, 
That mak’s them but taste the better; 
An’ thro’ the neeps strides the leggined laird, 
Wi’’s gun an’ a draggled setter: 


When the forester wi’ axe an’ keel 
Is markin’ the wind-blawn timmer, 

An’ there’s truffs aneuch at the barn gale 
To reist a’ the fires till simmer, 

Syne O for a nicht, ae lang forenicht, 
Ower the dambrod spent or cairtin’, 

Or keepin’ tryst wi’ a neebour’s lass— 
An’ a mow’ held up at pairtin’, 


go 


WINTER 


OW Winter rides wi’ angry skirl 
On sleety winds that rive an’ whirl, 
An’ gaberlunzie-like plays tirl 
At sneck an’ lozen, 
The bairns can barely bide the dirl 


O’ feet gane dozin, 


The ingle’s heaped wi’ bleezin’ peats 

An’ bits o’ splutt’rin’ firry reets 

Which shortly thow the ploughmen’s beets; 
An’ peels appear 

That trickle oot aneth their seats 
A’ ower the fleer. 


The auld wife’s eident wheel gaes birr, 
The thrifty lasses shank wi’ virr; 
Till stents are finished nane will stir 
Lest Yule should come, 
When chiels fae wires the wark mith tirr 
To sweep the lum. 

The shepherd newly fae the hill 
Sits thinkin’ on his wethers still; 
He kens this frost is sure to kill 
A’ dwinin’ sheep: 
His collie, tired, curls in its tail 
An’ fa’s asleep. 


Now Granny strips the bairns for bed: 
Ower soon the extra quarter fled 


For which sae sairly they had pled: 
But there, it chappit; 
An’ sleepy “gweed words” soon are said, 
An’ cauld backs happit. 


The milkers tak’ their cogues at last, 
Draw moggins on, tie mutches fast, 
Syne hap their lantrens fae the blast 
Maun noo be met; 
An’ soon the day’s last jot is past, 
Milk sey’d an’ set, 


Syne Sandy, gantin’, raxes doon 
His fiddle fae the skelf aboon, 

Throws by the bag, an’ souffs a tune, 

Screws up a string, 
Tries antics on the shift, but soon 

Starts some auld spring. 


Swith to the fleer ilk eager chiel 

Bangs wi’ his lass to start the reel, 

Cries “ Kissin’ time”; the coy teds squeal, 
An’ struggle vainly: 

The sappier smacks whiles love reveal, 
But practice mainly, 


An opening chord wi’ lang upbow 
The fiddler strikes, syne gently now 
Glides into some Strathspey by Gow, 
Or Marshall ’t may be; 
The dancers lichtly needle thro’; 
Rab sets to Leebie. 


Wi’ crackin’ thooms “ Hooch! Hooch!” they reel. 
The winceys, spreadin’ as they wheel, 
Gie stolen glints o’ souple heel 
An’ shapely queet. 
The guidman claps his hands, sae weel 
He’s pleased to see’t. 

The wrinkles leave the shepherd’s broo, 

For see the sonsy mistress too 

Shows what the aulder fouks can do, 
An’, licht’s a bird, 

Some sober country dance trips thro’ 
Wi’ Jock the herd. 


Syne lads wha noo can dance nae mair 
To cauldrife chaumers laith repair; 
An’ lasses, lauchin’, speel the stair, 

Happy an’ warm, 
For liftin’ hearts an’ killin’ care 


Music’s the charm! 


When frost 7s keen an’ winter bauld, 
An deep the drift on mutr an’ fauld; 
When mornin’s dark aw snell an cauld 

Bite to the bane; 
We turn in thocht, as to a hauld, 


To some sic een, 

E hears nae mair the Sabbath bells 
Borne on the breeze amang Lowden’s dells, 
Nor waukens when the bugle tells 
The dawn o’ day. 


Fate was the flute the Gauger played, 

Cheerin’ him on wi’ its hopes ahead; 

Now “O’er the hills” the master’s laid 
“An far away.” 


Tho’ frail the bark, O he was brave, 
Nor heedit the stormy winds that drave; 
But lanely now the sailor’s grave 

Across the faem. 


The deer unhunted roam at will, 
The whaup cries sair on the dreary hill, 
The chase is o’er, the horn is still: 

The hunter’s hame. 

BURNS’ CENTENARY 


‘T'll be more respected a hundred years after I am dead 


than I am at present.”—R. B., 1796. 
« Y fame is sure; when I am dead 
A century,” the Poet said, 
“ They'll heap the honours on my head 
They grudge me noo”; 
To-day the hundred years hae sped 
That prove it true. 


Whiles as the feathered ages flee, 
Time sets the sand-glass on his knee, 
An’ ilka name baith great an’ wee 
Shak’s thro’ his sieve; 
Syne sadly wags his pow to see 
The few that live, 


An’ still the quickest 0’ the lot 
Is his wha made the lowly cot 

A shrine, whaur ilka rev’rent Scot 
Bareheadit turns. 
Our mither’s psalms may be forgot, 


But never Burns. 


This nicht, auld Scotland, dry your tears, 
Ar’ let nae sough o’ grief come near’s; 
We'll speak o’ Rab’s gin he could hear’s; 
Life’s but a fivver, 
And he’s been healed this hundred years 


To live for ever. 

SA W a truant schoolboy chalk his name 
Upon the Temple door, then with a shout 
Run off; that night a weary beggar came, 
Leant there his ragged back and rubbed tt out. 


Dry-lipped she stands an’ casts her glance afar, 
Ae hand across her brows to shield her een, 
Her horn flung careless on the tapmost scaur, 
Where names deep chiselled in the rocks are seen. 
An’ far below, on ilka ridge an’ knowe, 
A warslin’ thrang o’ mortals still she spies, 
Wha strive an’ fecht an’ spurn the grassy howe— 
Thro’ whins an’ heather ettlin’ aye to rise. 
Ane whiles she sees, wha, perched upon a stane, 
Proclaims that he at least the goal has won, 
But shortly finds he’s shiverin’ there his lane 
Wi’ scores aboon, between him an’ the sun. 
Another, sair forfochen wi’ the braes, 
Enjoys the view while he has strength to see; 
54 


FAME 


“Weel’s better aye than waur,” content, he says, 
“Thus far is far an’ far aneuch for me.” 
Some wise, or lazy, never quit the glen, 
But stretched at easedom watch the hill aboon, 
Glad whiles to see ane gettin’ up they ken, 
But aft’ner pleased to see him rumblin’ doon. 
Ane, better shod or stronger than the lave, 
Gets near aneuch to grip her skirts at last; 
She lifts her horn an’ o’er a new-made grave 


Awakes the echoes wi’ a fun’ral blast. 

(5 AE wauken up the Muses nine; 
J Tho’ we've nae plaited bays 
Aroon’ their curly pows to twine, 
We winna stent them praise. 
Gin music tak’ her chanter doon, 
Her sister start a sang, 
The other saeven join the tune 
Av lift it lood an’ lang. 


First set the tune to suit the time 
When we were loons at school, 

The sang can be a careless rhyme 
Nae measured aff by rule. 

We stole our pleasures then, prepared 
Wi hands held out to pay; 

Were aulder sins as easy squared, 


Oor slates were clean the day. 


Syne twa three bars in safter key 
For days o’ youthfu’ love, 

When lasses a’ to you an’ me 
Were angels fae above. 
Lang-leggit Time, but he was fleet 
When we'd a lass the piece, 
When bondage aye o’er a’ was sweet, 


An’ freedom nae release. 


Noo stamp an’ blaw a skirl o’ war— 
The times that noo we hae, 

An’ gin the need be near or far 
We're ready for the day. 

The tykes are roon’ the lion’s lair, 
We've seen the like before, 

An’ seldom hae they wanted mair 
When ance they heard him roar, 


Syne choke the drones—ae reed’s enew 
To play the days to come, 
When auld Age stachers into view 
An’ adds up a’ the sum. 
We've loved an’ focht an’ sell’t an’ bocht 
Until we’re short o’ breath; 
The auld kirkyard the ae reward, 
An’ that we get fae Death. 

AKIT tho’ we’re born an’ equal, 
Lucky anes are made Police; 
An’ if civil life ’s the sequel, 
Honours but wi’ age increase, 
Till a Baillie, syne selected 
Ruler ower the Council Board, 
An’ tho’ never re-elected, 
“ Ance a Provost, aye ‘My Lord.’” 


Credit’s got by advertisin’ 

Ye hae siller still to lend; 
Get the word o’ early risin’, 

Ye can sleep a week on end. 
Gie a man a name for fightin’— 

Never need he wear a sword; 
Men will flee afore his flytin’— 

“ Ance a Provost, aye ‘My Lord.’” 

But for mischief name a body, 
He can never win aboon’t, 
Folk wad swear he chate the wuddy 
In the lint-pot gin he droon’t; 
For unless ye start wi’ thrivin’, 
A’ your virtues are ignored, 
Vain a’ future toil an’ strivin-— 


“ Ancea Provost, aye ‘My Lord.’” 

HY sinks the sun sae slowly doon 
Behind the Hill o’ Fare? 
What restless cantrip’s ta’en the moon?— 
She’s up an hour an’ mair. 
I doubt they’re in a plot the twa 
To cheat me o’ the gloamin’ ; 
Yestreen they saw me slip awa’, 
An’ ken where I gang roamin’, 


The trees bent low their list’nin’ heads 
A’ round the Loch o’ Skene; 
The saft winds whispered ’mang the reeds 
As we gaed by yestreen. 
The bee, brushed fae the heather bell, 
Hummed loudly at our roamin’, 
Syne hurried hame in haste to tell 
The way we spent the gloamin’, 

The mavis told his mate to hush 
An’ hearken fae the tree; 

The robin keekit fae a bush 
Fu’ pawkily an’ slee. 

An’ now they sing o’ what they saw 
Whenever we gang roamin’; 

They pipe the very words an’ a’ 
We whispered in the gloamin’. 


The wintry winds may tirr the trees, 
Clouds hide baith sun an’ moon, 

An early frost the loch may freeze, 
An’ still the birdies’ tune. 

The bee a harried bike may mourn, 
An’ mirk o’ertak’ the gloamin’, 

But aye to thee my thochts will turn, 
Wherever I gang roamin’, 


OI 


THE MAID O’ THE MILL 


HE cushie doos are cooin’ in the birk, 
The pee-weets are cryin’ on the lea, 
The starlings in the belfry o’ the kirk 
Are layin’ plans as merry as can be. 
The mavis in the plantin’ has a mate, 
The blackbird is busy wi’ his nest, 
Then why until the summer should we wait 


When spring could see us happy as the rest? 


There’s leaves upon the bourtree on the haugh, 
The blossom is drappin’ fae the gean, 
There’s buds upon the rantree an’ the saugh, 
The ferns about the Lady’s Well are green. 
A’ day the herd is liltin’ on the hill, 
The o’ercome o’ ilka sang’s the same: 
“There are ower mony maidens at the Mill, 
It’s time the ane I trysted wi’ cam’ hame!” 

THE WITCH O’ THE GOLDEN 
HAIR 


fa ees carlins ride on their brooms astride 
Awa’ thro’ the midnight air, 

But they cast nae spell on a man sae fell 
As the Witch o’ the Golden Hair. 


Nae a fairy free ’neath the hazel tree 
That dances upon the green 

Ever kent a charm that could heal or harm 
Like the glint o’ her twa blue een. 


Fae the earth she’s reived, fae the Heav’n she’s 
thieved, 
For her cauldron’s deadly brew; 
She laughs at the stounds o’ the hearts she wounds, 
For what recks the Witch o’ rue? 

THE WITCH O’ THE GOLDEN HAIR 


Lang, lang may the vine in its envy twine 
To compass a bower sae rare, 

As will peer, I trow, wi’ her broad low brow 
An’ her wavin’ golden hair. 


The bloom fae the peach that we ne’er could reach 
The red that the apple missed, 

You'll find if you seek on the Witch’s cheek, 
Left there when the summer kissed. 


The blue drappit doon fae the lift aboon 
To shine in her dancin’ een; 

An’ the honey-bee sips fae her red, red lips, 
Syne brags o’ the sweets between. 


Wi’ a magic wile she has won the smile 
That the mornin’ used to wear, 

An’ the gold the sun in his splendour spun 
Lies tangled amang her hair. 


The saft south wind cam’ to her to find 
A haven to sink an’ die, 
An’ the breath o’ myrrh it bequeathed to her 
You'll find in the Witch’s sigh. 

THE WITCH O’ THE GOLDEN HAIR 


The dimples three that you still can see 
Are a’ she can claim her ain, 
For in Nature fair naught can compare 


With them; they are hers alane. 

ARLES 


OR arles he gae me a kiss, 
An’ twa ilka day was my fee; 
A bargain nae surely amiss, 


If paid where naebody could see, 


But scarce was the compact complete 
Ere I would hae broken’t again, 
The arles he gae were sae sweet, 


For mair o’ them, Sirs, I was fain. 
’ > 


It’s braw wi’ the tweezlock to twine 
Lang rapes in the barn sae lythe, 

Yet better by far when it’s fine, 
An’ I gaither after his scythe. 


O busy’s the banster at e’en 
Till bedtime he sits an’ he glooms, 
An’ aye he cries “ Lassie, a preen” 


An’ worries the stobs in his thooms. 

ARLES 


The laddie is tired wi’ the rake, 
Sleep soon puts a steek in his e’e, 
An’ I slip awa’ to the break 
An’ cannily gather my fee. 

WHERE LOVE WAS NANE 


T farmers’ faugh lairds still may laugh, 
An’ the tinker sing as he clouts the pan; 
But what will cheer my bairnie dear 
When he kens his father’s a witless man? 


Bought by a ring, puir silly thing, 

An’ bent by the wind o’ my kinsfolk’s breath, 
Wha would gang braw, if that were ’t a’?— 

O! a loveless life it is waur than death! 


Will land or hoose seem good excuse 

For a mither married where love was nane? 
It’s hard for me, this weird to dree, 

But it’s waur that I canna bear’t my lane, 


My puir wee bairn, ye’ll live to learn 
How heavy the burden ye hae to bear. 
What’s gold or name when born to shame, 
An’ o’ sic a twasome to be the heir? 

THE DEIL AN’ THE DEEVILOCK 


HE muckle Deil lay at the mirk pit mou’, 
An’ hard at his heel lay a Deevilock; 
While the brimstane reek wi’ an upward spew 
Swirled roon’ baith the Deil an’ the Deevilock 
As their tails like flails were fannin’ the air, 
Said the big ane then to the wee ane there: 
“Tn colour an’ scouk we are sib as sins, 
Wi’ a half ell mair we would pass for twins,” 
(“A wee toad spits,” quo’ the Deevilock.) 


“ Since the warl’ was made”—’twas the auld Deil 
spak’—. 
(“ That’s a far cry noo,” quo’ the Deevilock.) 
“T hae wandered far but I’ve aye come back.” 
(“To a het hame too,” quo’ the Deevilock.) 
“ Since first I set oot wi’ a teem new creel, 
Haena mortals changed an’ their ways as weel! 
For then I was thin an’ had wark enew, 
Noo I’m fat as creesh, an’ the furnace fu’.” 
(“Improve the draught,” quo’ the Deevilock.) 

THE DEIL AN’ THE DEEVILOCK 


“Then aften I swore at the cloven hoof,” 
(“It’s gey ill to shee,” quo’ the Deevilock.) 

“ An’ the horns an’ tail scared mony a coof.” 
(“Faith they hamper me,” quo’ the Deevilock.) 

“Gin’ I taul’ ye noo ye would scarce believe 

The bother I had wi’ that besom Eve; 

But forbid her noo, ye would find, I ween, 

She would eat the crap while it yet was green.” 
(“ Syne lift the tree,” quo’ the Deevilock.) 


“In the early days I would aften fail,” 

(“ Syne sae lood God leuch,” quo’ the Deevilock.) 
“To wile them awa’ to my henchman Baal.” 

(“ Wasna auld Job teuch?” quo’ the Deevilock.) 
“The brawest an’ best o’ my weel waled flock 
Struggled lang an’ sair wi’ a reeshlin’ pock; 

I nickit him tho’, at the hinder-end, 
Wi? the thirty croons that he couldna spend. 

(“ He’d lots o’ heirs,” quo’ the Deevilock.) 


“ But willin’ an’ keen they come half roads noo,” 
(“Saul! in fair big croods,” quo’ the Deevilock.) 
“ An’ the backward anes are baith far an’ few.” 
(“Curse your platitudes,” quo’ the Deevilock.) 

THE DEIL AN’ THE DEEVILOCK 


“They crack roon’ the fire, an’ are nae mair blate 
Than a bonnet laird wi’ a new estate; 

Their hands piayin’ smack on their birslin’ shins 
As they lauch an’ brag o’ their former sins.” 


(“ Hame’s aye hame-like,” quo’ the Deevilock.) 


“ An’ you, ye’re the warst o’ my horny crew”; 
(“I’m sorry I spak’,” quo’ the Deevilock.) 
“Nae an’ antrin jot leavin’ me to do,” 
(“ An’ I aye blush black,” quo’ the Deevilock.) 
“For a hungry chiel ye’ve an open gate, 
Help the elder pooch fae his ain kirk plate; 
Nae a leein’ man nor a faithless dame 
But is coontin’ kin, when they hear your name.” 


(“I’m ‘Canny-chance,’” quo’ the Deevilock.) 


“Wi the ministers ye are mair than thrang,” 

(“Took a Sunday twice,” quo’ the Deevilock.) 
“ Aye giein’ them texts to support a wrang.” 

(“ Guid halesome advice,” quo’ the Deevilock.) 
“When in Auchterless ye suggest the prayer— 
‘Show my duty, Lord, lies in Auchtermair’; 
An’ when stipens shrink wi’ the fa’ in fiars, 
Siccan sizzons ban as ye mix your tears.” 

(“ We're a’ ae claith,” quo’ the Deevilock.) 

THE DEIL AN’ THE DEEVILOCK 


“Ye hae even dealt amo’ stocks an’ shares,” 
(“ Selled some to arrive,” quo’ the Deevilock.y 
“ An’ made likely men into millionaires.” 
(“ Hoot, our bairns maun thrive,” quo’ the Deevi 
lock.) 
“Ye startit a war, an’ to raise a loan 
Showed a spen’thrift king how to wadset’s throne; 
An’ raikit them in fae the bench an’ cell, 
Till the Fact’ry Act is in bits in Hell.” 
(“ Nae half-time there,” quo’ the Deevilock.) 


“Nae a pleasant thing hae ye left aneth,” 

(“ There’s the company,” quo’ the Deevilock.) 
“ An’ a weary Deil canna look for death.” 

(“ Here’s lang life to me,” quo’ the Deevilock.) 
“Tt’s Hell to hae naething to do but sit 
An’ curse at the creak o’ the birlin’ spit; 
I’m red, red wi’ rust, save the jinglin’ keys, 
Ud swap wi’ a god wha is fond o’ ease.” 

(“ Ha! ha!—ha! ha!” quo’ the Deevilock.) 

A BACKCAST 


OW lanely the nichts by the auld ingle cheek, 
Ohone, but a mither is nae like a wife, 
Regret on the creepie sits watchin’ the reek, 
An whaur are the bairnies to comfort my life? 


The backcast is dreary o’er years that are spent, 
The rowan is withered, an leafless the gean, 

They’re gane noo for ever, but, eh! had I kent, 
Grim winter ts reignin’ where summer was queen 


I dammed for the lade that had never a wheel, 
The chickens were bonnie but noo theyre awa 
The castles I biggit gie other folk biel’. 
O wae tak’ the gled that gaed aff wt them a. 


A lassie proved fickle, unfaithfu’ a frien’, 

Tho’ soorocks an tanstes grow green in the ha’ 
An’ a mither is a’ I hae left o’ my ain, 

The ivy sae kindly aye covers the wa’, 

THE LAWIN’ 


HE way o’ transgressors is hard; 
There cometh a day 
The Wicked will get their reward, 
The Devil his pay. 


Cauld Death is the wages o’ Sin: 
Stents finished, we rue: 
The thread, tho’ sae pleasant to spin, 


Has connached the woo’. 


As soon as we’ve emptied the caup 
The lawin’s to clear; 
Tho’ thistles be only the crap 
The sawer maun shear, 


Sae let us consider it weel 
Ere joinin’ the fling, 
The dancer when tired o’ the reel 
Maun pay for the spring. 

THE LAWIN’ 


Then coont on the Lawin’, the Lawin’, the Lawin’, 
Keep mind o the Lawin’, forget na the score; 

We pay what were awin’, were awin’, we're awin’, 
We pay a were awin’ when Death’s at the door. 

THE GYPSY 


WASNA he bauld for a tinker loon,-~ 
Sim leant on his rake an’ swore— 
To fling a’ his wallets an’ bawd-skins doon, 


An’ rap at the castle door. 


Wi’ my Lord awa’ at the Corbie’s linn 
There was man nor dog at hame, 

Save a toothless bitch ’at was auld an’ blin’, 
An’ the gard’ner auld an’ lame. 


When my Lady heard she cam’ doon the stair, 
An’ ben thro’ the antlered ha’, 

Whaur, bonnet in hand, stood the gypsy there 
As raggit as she was braw. 


“O I hinna kettles to clout,” she said, 
“ An’ my spoons an’ stoups are hale, 
But gin ye gang roon’ to the kitchen maid 
She'll gie ye a waucht o’ ale.” 

THE GYPSY 


“It’s never the way o’ the gentry, na, 
When visitin’ ’mang their frien’s, 
To drink wi’ the maids in the servants’ ha’ 


Or speak about stoups an’ speens. 


“ An’ we are mair sib than ye think,” quo’ he, 
“For his Lordship’s father’s mine; 
Tho’ the second wife was o’ high degree, 


His first was a gypsy queyn., 


“ An’ the younger son got the lands an’ a’, 
But the gypsies bettered me; 

He is only laird o’ a fairm or twa, 
I’m king o’ the covin-tree. 


“ Sae I am guid-brither to you, my lass, 
An’ head o’ the auncient name; 

An’ it wouldna be richt for me to pass 
Withoot cryin’ in by hame,” 


O a hantle then did the twasome say, 
An’ muckle passed them between; 

But at last ’twas “ Sister, a fair good day,” 
“ Guid-brither, a fair good e’en.” 

THE GYPSY 


“ My Lord comes hame fae the huntin’ soon, 
An he’s big, weel-faured, an’ braw, 
But he tsna a man like the tinker loon, 


99) 


W? wallets an’ rags aw a’. 


“Gin she were as free as the maids I ken, 
Dancin bar fit on the green, 

As Iam the King o the gypsy men, 
This nicht she would be my Queen.” 


But the bluid ran thin in the gardner Sim, 
Hed heard 0 the cairds afore, 

Aw the auld romance had nae charms for him, 
He lockit the hen-hoose door, 


“BYDAND” 


HERE’S a yellow thread in the Gordon plaid, 
But it binds na my love an’ me; 
And the ivy leaf has brought dool and grief 
Where there never but love should be. 


For my lad would ’list: when a Duchess kiss’t 
He forgot a’ the vows he made; 

And he turned and took but ae lang, last look, 
When the “ Cock o’ the North” was played. 


O, her een were bright, an’ her teeth were white 
As the silver they held between; 

But the lips he pree’d, were they half as sweet 
As he vow’d ’at mine were yestreen? 


A poor country lass, ’mang the dewy grass, 
May hae whiles to kilt up her goon; 

But a lady hie sae to show her knee, 
And to dance in a boro’ toon! 

“BYDAND” 


Gin I were the Duke, I could nae mair look 
Wi’ love on my high-born dame; 

At a kilt or plaid I would hang my head, 
And think aye on my lady’s shame. 


By my leefu’ lane I sit morn an’ e’en, 
Prayin’ aye for him back to me; 

For now he’s awa’ I forgie him a’ 
Save the kiss he was ’listed wi’. 


THE OUTLAW’S LASS 


UNCAN’S lyin’ on the cauld hillside, 
Donal’s swingin on the hangman’s yew: 
Black be the fa’ 0 the sergeant’s bride 
Wha broke twa troths to keep ae tryst true. 


The red-coats march at the skreek o’ day, 
An’ we maun lie on the brae the night; 
Then here’s to them safely on their way, 
Speed to the mirk brings the mornin’s fight. 


Here’s luck to me if you chance to fa’, 
An’ here’s to luck if it favours you; 
For she’s but ane, an’ o’ us there’s twa, 


To him that’s left may she yet prove true. 


In days to come, when the reivers ride, 
They'll miss ae sword that was swift an’ keen, 


An’ you or I, as the Fates decide, 


Will curse the glint o’ a woman’s een, 

THE OUTLAW’S LASS 


A parting cup, we will drink it noo, 

Syne break the quaich to a shattered faith; 
Here’s happiness to the lass we lo’e, 

The lying lass wha deceived us baith. 


The soldiers drink in the change-house free, 
The tinker’s clinkin’ a crackit quatch; 

But cuddlin’ there on the sergeant’s knee 
Wha is the lass that ts lauchin’ laich? 

CHARON’S SONG 


NOTHER boat-load for the Further Shore, 
Heap them up high in the stern; 
Nae ane o’ them ever has crossed before 
An’ never a ane’ll return. 

Heavy it rides sae full, sae full, 
Deep, deep is the River, 

But light, light is the backward pull, 
The River flows silently on. 


A cargo 0’ corps that are cauld I trow— 
They’re grippy that grudge the fare— 
An’ the antrin quick wi’ his golden bough 

That’s swappin’ the Here for There. 
Heavy it rides sae full, sae full, 
Slow, slow is the River, 
But light, light is the backward pull, 
The River flows silently on. 

CHARON’S SONG 


In vain will they look wha seek for a ford, 
Where the reeds grow lank an’ lang: 
This is the ferry, an’ I am the lord 
An’ king o’ the boat an’ stang. 
Heavy it rides sae full, sae full, 
Black, black is the River, 
But light, light is the backward pull, 
The River, my River, flows on. 


VIRGIL IN SCOTS 


NEID, BOOK III, 588-640 


EIST mornin’ at the skreek o’ day 
The mist had newlins lifted; 

The sky, a whylock syne sae grey, 
To fleckit red had shifted: 

When suddenly our herts gaed thud 
To see a fremt chiel stalkin’, 

Wi? timorous steps fae out the wud, 
As fleyed-like as a mawkin. 

Lod! sic a sicht, half hid in glaur, 
It made us a’ feel wae, man; 

His hams were thin, his kyte was waur, 
It hung sae toom that day, man. 

His mattit beard was lang an’ roch’s 
Gin it had ne’er been shorn; 

His kilt could barely fend his houghs 
Fae stobs, it was sae torn. 

VIRGIL IN SCOTS 


A Greek was he, wha short afore 
At Troy was in the brulzie, 

An’ tho’ a halflin then, he bore 
A man’s pairt in the tulzie. 

As soon’s he spied our Trojan graith 
He nearhan’ swarfed wi’ fear; 

But maisterin’ his dread o’ skaith 
At last he ventured near. 

“T charge you by the stars,” he cried, 
“ And by the powers on high, 

To snatch me hence, nor lat me bide 
At Cyclops’ hands to die. 

I'll no deny that I’m a Greek, 
Or that I was at Troy; 

Nor yet to hide the part, I'll seek, 
That I took in the ploy. 

Sae gin ye judge my fau’t sae sair 
That grace ye daurna gie, 

Tear me to bits, fient haet I care, 
And sink me in the sea. 

I'll meet my death without a wird, 
If dealt by men like these,” 

He said: syne flang him on the yird, 
An’ glammoched at our knees, 

VIRGIL IN SCOTS 


Wi’ kindly mint we stilled his fear, 
Enquired his name an’ clan, 

An’ what fell bluffert blew him here 
Wi’ sic a hertless flan. 

To set him further at his ease 
Anchises gae him’s han’, 

An’ heartened by our kindliness 
The chiel at last began: 

“My name is Achaemenides, 
An’ Ithaca my land; 

An’ some ooks syne I crossed the seas 
Wi’ poor Ulysses’ band. 

Oh, why left ever I my hame? 
I’d troubles there enew; 

My comrades left me, to their shame, 
When fae Cyclops they flew. 

Cyclops himsel’, wha can describe? 
The stars are ells below him; 

Gude send we ne’er may hae to bide 
Within a parish o’ him. 

His dungeon large, a hauddin’ fit 
For sic an awsome gleed ; 

There at his fae’s dregies he'll sit 
And spairge aboot their bleed. 

VIRGIL IN SCOTS 


Wi’ horrid scouk he frowns on a’ 
An’ heedless o’ their skraichs, 
He sweels their monyfaulds awa’ 
Wi’ wauchts fae gory quaichs. 
I saw him, sirs, as sure’s I live, 
Ance as he lay at easedom, 
Twa buirdly chiels tak’ in his neive, 
Syne careless fae him heeze them. 
They fell wi’ sic a dreadfu’ thud, 
Whaur stanes lay roun’ in cairns; 
The causey ran wi’ thickened blood 
Like stoorum made wi’ harns. 
I watched him tak’ their limbs an’ cram 
Them ower his weel-raxed thrapple; 
The life scarce left the quivering ham 
That shivered in his grapple. 
But never was Ulysses slack 
To pay where he was awin’, 
An’ starkly did he gie him ’t back, 
An’ bravely cleared the lawin’. 
For while the hoven monster snored, 
An’ rifted in his dreams, 
We first the great God’s help implored 
An’ blessing on our schemes; 

VIRGIL IN SCOTS 


The kavils cuist: a feerious thrang 
Syne gaithered roond aboot, 

An’ wi’ a sturdy pointed stang 
We bored his ae e’e oot.” 

HORACE IN SCOTS 
CAR. I, II 


Tu ne quaesieris 


E needna speer, Catriona, nae spaewife yet 
could tell 
Hoo short or lang for you an’ me the tack o’ life 
will rin, 
We'll better jist dree oot the span as we hae dane 
the ell, 
Content gin mony towmonds still we're left to 
store the kin, 
Or this the last we'll see the rocks tashed wi’ the 
weary seas; 
Hae sense an’ set the greybeard oot; wi’ life sae 
short for a’ 
They’re daft that plan ae ook ahead ; Time keeks 
asklent an’ flees 
E’en as we crack; the nicht is oors, the morn 
may never daw. 

HORACE IN SCOTS 
CAR. I, 38 
Persicos odit 
OREIGN fashions, lad, allure you 
Hamespun happit I would be; 


Bring nae mair, for I assure you 
Ferlies only scunner me. 


Fancy tartans, clanless, gaudy, 
Mention them nae mair, I say; 

Best it suits your service, laddie, 
An’ my drinkin’, hodden-grey. 

HORACE IN SCOTS 
CAR. II, 10 
Rectius vives 


XEMPT not the far oonchancie main, 
Nor fearin’ blufferts, frien’, 
Creep roon’ fause headlan’s; haud your ain 


Tack fair atween. 


The gowden mids, wha aims at it 
Will shun the tinker’s lair, 

Nor gantin’ in a castle sit 
Whaur flunkeys stare. 


The heichest fir storms aft’nest bow; 
Lums fa’ wi’ sairest dunt; 

When lightnings rive, bauld Morven’s pow 
Drees aye the brunt. 

HORACE IN SCOTS 


Come weel, come wae, wi’ hope or fear 
Prepare your heart for a’; 

The same Power sends the rain will clear 
The cloods awa’. 


Tho’ here the day ye’ve waes galore 
The morn may see them gone; 

Fate whiles lays by the dour claymore 
An’ tunes the drone. 


In trouble bauldly bear yoursel’; 
When thrivin’, mind the fret— 

“Tho’ lang the pig gangs to the well, 
Its ae day’s set.” 

HORACE IN SCOTS 
CAR. III, 9 
Donec gratus evam 


HAIRRY 
" HEN Leebie lo’ed me ower them a’, 
An’ deil a dearer daured to fling 
An airm aboot her neck o’ snaw, 


I struttit crouser than the king.” 


LEEBIE 
“When I was Hairry’s only care, 
Afore he lo’ed me less than Jean, 
Wha spak’ o’ love at kirk or fair 
Set Leebie aye aboon the queen.” 


HAIRRY 
“Noo Hielan’ Jean has witched me sae, 
She harps an’ sings wi’ siccan skill, 
Cauld Death can streek me on the strae 
Gin he but spare my marrow still.” 

HORACE IN SCOTS 


LEEBIE 
“For Colin dear, my heart’s alowe 
As his for me, Glen Nochty’s heir, 
Fate twice at me may shak’ his pow 
Gin he will still my laddie spare.” 


HAIRRY 
“Gin tinker Love wi’ clinks o’ brass 
Bind baith oor hearts, an’ I forget 
Red-headit Jean, an’ you my lass— 
Lang left—again see wide the yett?” 


LEEBIE 
“ Tho’ steady as a starn is he, 
An’ you're like bobbin’ cork, it’s true, 
Wi’ temper grumlie as the sea, 
I'd love an’ live an’ dee wi’ you,” 

HORACE IN SCOTS 
CAR. III, 15 
Uxor pauperis Ibyct 


IRSTY, ye besom! auld an’ grey, 
Peer Sandy’s wrunkled kimmer, 
Death’s at your elbuck, cease to play 
Baith hame an’ furth the limmer. 


Ongauns like yours lads weel may fleg 
Fae lasses a’ thegither; 

Tibbie may fling a wanton leg 
Would ill set you her mither, 


She Anra’s bothy sneck may tirl 
An’ loup like ony filly; 
Love stirs her as the pipers’ skirl 
Some kiltit Hielan’ billie. 

Nane pledge or bring you posies noo; 
Auld wives nae trumps set strummin’, 

For runts like you the Cabrach woo’— 
It’s time your wheel was bummin’. 

HORACE IN SCOTS 
CAR. III, 26 
Vine puellis 


’ LIFE am’ love I’m by wi’ a’, 
Tho’ I’ve had cause o’ baith to brag; 
Hang dirk an’ chanter on the wa’, 


Nae mair I’ll reive or squeeze the bag. 


Whaur on the left my lantren gleams 
Weel gairdit by the sea-born queen, 
I lay my love an’ war worn leems, 


Hae mony a midnicht tulzie seen, 


O Venus, fae your island fair 
Wi?’ snawless mountains, hear an’ help, 
Rax back your rung, an’ ance—nae mair— 
Gie saucy Meg a canny skelp. 

EPOD. II 


Beatus tlle 


APPY is he, far fae the toon’s alairm 

Wha wons contentit on his forbears’ fairm; 
Whistlin’ ahint his owsen at the ploo, 
Oonfashed wi’ siller lent or int’rest due. 
Nae sodger he, that’s piped to wark an’ meat, 
Nae bar’fit sailor, fleyed at wind an’ weet, 
Schoolboard nor Session tempt him fae his hame, 
Provost or Baillie never heard his name; 
His business ’tis to sned the larick trees 
For lichened hag to stake his early peas, 
Or on his plaid amang the braes to lie 
Herdin’ his sleekit stots an’ hummel kye, 
Here wi’ his whittle nick a sooker saft, 
There mark a stooter shank for future graft; 
Whiles fae a skep a dreepin’ comb he steals, 
Or clips the doddit yowes for winter wheels. 

When ower the crafts blythe Autumn lifts her 

head 
Buskit wi’ aipples ripe an’ roddens red, 
He speels the trees the hazel nits to pu’, 
An’ rasps an’ aivrins fill his bonnet fu’,— 
Fit gifts awat, for gods o’ wood an’ yaird 
To show the gratefu’ husbandman’s regaird. 
Ah, then ’tis pleasant on saft mossy banks 
’Neath auncient aiks to ease his wearied shanks, 
Whaur hidden burnies rumblin’ onwards row, 
An’ liltin’ linties cheer the peacefu’ howe, 
An’ babblin’ springs, as thro’ the ferns they creep 
Wi ceaseless croonin’ lull to gentle sleep. 
When stormy winter comes an’ in its train 
Brings drivin’ drift an’ spates o’ plashin’ rain, 
Wi’ dog an’ ferret then he’s roon’ the parks 
Whaur rabbits in the snaw hae left their marks; 
Or brings wi’ smorin’ sulphur thuddin’ doon 
The roostin’ pheasant fae the boughs aboon, 
Or daunders furth wi? girn an’ gun to kill 
White hares an’ ptarmigan upon the hill. 
Wha mid sic joys would ever stop to fash 
Wi’ trystin’ queyns, their valinteens an’ trash? 
But gin a sonsy wife be his, she'll help 

Wi’ household jots, the weans she’ll clead an’ 
skelp, 

An’—Buchan kimmers ken the way fu’ weel 

Or Hielan’ hizzies—tenty toom the creel 

O’ lang hained heath’ry truffs to reist the fire 

Against her man’s return, fair dead wi’ tire, 

An’ byre-ward clatter in her creeshie brogues 


To fill wi foamin’ milk the scrubbit cogues, 
Syne fae the press the cakes an’ kebbuck draw 


An’ hame-brewed drink nae gauger ever saw— 

Plain simple fare; could partans better please 

Or skate or turbot fae the furthest seas, 

Brocht to the market by the trawler’s airt 

Hawkit fae barrows or the cadger’s cairt? 

Nae frozen dainties, nae importit meat, 

Nae foreign galshochs, taste they e’er sae sweet, 

But I will match them fast as ye can name 

Wi’ simple berries that we grow at hame— 

Wi? burnside soorocks that ye pu’ yoursel’, 

Wi’ buttered brose, an’ chappit curly kail, 

Wi’ mealy puddins fae the new killed Mart, 

Or hill-fed braxy that the tod has spar’d. 

What happier life than this for young or auld? 

To see the blackfaced wethers seek the fauld, 

The reekin’ owsen fae the fur’ set free 
Wear slowly hamewith ower the gowan’d lea, 
An’ gabbin’ servants fae the field an’ byre 


Scorchin’ their moleskins at the kitchen fire. 


The banker swore’mid siccan scenes to die, 
“ Back to the land” was daily his refrain; 
A fortnicht syne he laid his ledgers by, 


The nicht he’s castin’ his accoonts again! 


102 


THE REMONSTRANCE 


OO man, hoo can ye think it richt 
To waste your time, nicht after nicht, 
An’ hunker in the failin’ licht 
Wi’ moody broo, 
Like some puir dwinin’ thewless wicht 
Wi’ death in view? 


I’ve taul’ ye aft aneuch it’s nae 

As if ye’d aught ’at’s new to say, 

Or said auld things some better way, 
Or like some callants 

Gat fouk to praise your sangs an’ pay 


Ye for your ballants. 


Instead o’ vreetin’ like a clerk 
Till bed-time brings alang the dark, 
Ye should be sportin’ in the park 
Avr’ hear the clamour 
Wad greet ye, should ye pass my mark 
Wi’ stane or hammer. 

Or tak’ a daunder roon’ the braes 
An’ hear the blackies pipe their jays, 
The liftward laverock’s sang o’ praise, 
An’ syne, my billie, 
Mak’ nae mair verses a’ your days— 


Shut doon your millie. 

HO’ loud the mavis whistles now 
An’ blackbirds pipe fae ilka bough 
An’ laverocks set the heart alowe— 
Mid a’ the plenty 
You’d miss upon the wayside cowe 
The twitt’rin’ lintie. 


An’ think you, when the simmer’s gane, 
When sleet blaws thro’ the leafless plane, 
An’ bieldless birds sit mute an’ lane, 
The woods a’ cheerless, 
The hamely robin on the stane 
Sings sweet an’ fearless. 


So tho’ my sangs be as you say 
Nae marrow for the blackbird’s lay, 
They may hae cheered somebody’s way 
Wha wanted better, 
An’ sent him happier up the brae 
My welcome debtor. 

Nae care hae I, nor wish to speel 
Parnassus’ knowe, for mony a chiel 
Has tint his time, his life as weel, 

To claim a bit o’'t: 
I only crave a wee bit biel’ 

Near han’ the fit o’t. 

COTLAND our Mither—this from your sons 
abroad, 
Leavin’ tracks on virgin veld that never kent a road, 
Trekkin’ on wi’ weary feet, an’ faces turned fae 
hame, 
But lovin’ aye the auld wife across the seas the 


same, 


Scotland our Mither—we left your bieldy bents 

To hunt wi hairy Esau, while Jacob kept the tents. 

We've pree’d the pangs o’ hunger, mair sorrow seen 
than mirth, 

But never niffer’d, auld wife, our rightfu’ pride o’ 
birth. 


Scotland our Mither—we sow, we plant, we till, 
But plagues that passed o’er Egypt light here an’ 
work their will. 

They’ve harried barn an’ basket till ruin claims us 
sure; 
We'd better kept the auld craft an’ herdit on the 


muir, 


Scotland our Mither—we weary whiles and tire; 

When Bad Luck helps to outspan, Regret biggs up 
the fire; 

But still the hope uphaulds us, tho’ bitter now the 
blast, 

That we'll win to the auld hame across the seas at 
last. 


Scotland our Mither—we’ve bairns you’ve never 
seen— 

Wee things that turn them northward when they 
kneel down at e’en; 

They plead in childish whispers the Lord on high 
will be 

A comfort to the auld wife—their granny o’er the 


sea. 


Scotland our Mither—since first we left your side, 
From Quilimane to Cape Town we've wandered far 
an’ wide; 

Yet aye from mining camp an’ town, from koppie 
an’ karoo, 
Your sons richt kindly, auld wife, send hame their 


love to you. 

Ablach—insignificant person. 

Aivrins—cloudberry. 

Ajee—to one side. 

Antrin—occasional, 

Arles—earnest given in striking 
a bargain. 

Asklent—askance. 

Awat—I wot. 

Awin’—owing. 


Baillie — alderman;  aillie 
(water)—bailiff; dazliie (zn the 
byre)—cattle-man. 

Ballants—ballads. 

Bane—bone. 

Banster—one who binds the 
sheaves. 

Barkit—encrusted with dirt. 

Bauldrins—cat. 

Bawd—hare. 

Beet to—had to. 

Beets—boots. 

Begood—began. 

Bents—hilly ground on which 
coarse grass grows. 

Besom shaft—broom handle. 

Bield—shelter. 

Biggin’ —building, 

Bike—hive. 


Birk—birch, 

Lirlin’—whirring. 

Birn—burden. 

Birr—whirr. 

Birse—bristles. 

Lirselt, birslin? — scorched, 
scorching, 

Bishop—to beat down earth or 
stones. 

Blate—bashful. 

Llufgert—blast of wind, 

Bonnet-laird—yeoman. 

Bool—bowl, marble. 

Boss—hollow. 

Lothy—cottage where farm sery- 
ants are lodged. 

Bourtree—elder. 

Braxy—sheep that has died a 
natural death. 

Break—hollow in a hill. 

Breet—brute. 

Brochan—oatmeal boiled thicker 
than gruel. 

Brulzte—brawl. 

“© Buchan” —Buchan’s *‘ Domes- 
tic Medicine.” 

Buirdly—stalwart. 

But-an’-ben — cottage divided 
into two apartments. 

Byous—exceedingly, out of the 
common. 


Cadger—hawker. 

Catrd—travelling tinker. 

Cairtin’—playing cards. 

Caller—cool, refreshing. 

Cannas—canvas. 

Canny—safe, prudent, judicious. 

Cantrip—mischievous trick. 

Carlie—little old man. 

Cauldrife—causing the sensation 
of cold. 

Caup—turned wooden bowl. 

Cauper—maker of caups, wood- 
turner. 

Caur—calves. 

Causey—causeway. 

Caw—to drive. 

Chappin’—knocking. 

Chappit — struck (the clock 
“‘chappit”); chappit katl— 
mashed or bruised colewort. 

Chaumers—chambers. 

Clachan—hamlet. 

Claik—gossip. 

Clash—gossip. 

Clawed the caup—cleaned the 
dish. As a punishment the 
person last to get up in the 
morning had to clean the com- 
mon bowl. 

Cleadin’—clothing. 

Cleekit shalt —pony suffering 
from string-halt. 

Clinkin’—mending by rivetting. 

Clockin’—brooding. 

Clorty—dirty, sticky. 


Closs—enclosure, passage. 

Cloutie—small cloth. 

Clouts—mends, patches. 

Cogue—wooden milking pail. 

Connached—abused, wasted, de- 
stroyed. 

Coof—coward. 

Core—company, corps. 

Corp—corpse. 

Coup—to exchange. 

Couthy—affable, kindly. 

Covin-tree—trysting-tree, large 
tree in front of the mansion 
house where visitors were re- 
ceived. 

Cowe—twig of a shrub or bush. 

Cowshus—cautious. 

Cowt—colt. 

Crack—to chat. 

Craft—small farm. 

Craggins—jars. 

Cree/—basket. 

Creepie—low stool. 

Creesh—fat, grease. 

Crouse—brisk, lively, bold. 

Crowdy—meal and water mixed 
cold. 

Cruiste—ancient oil lamp. 

Cuist—cast, threw. 

Cuitikins—gaiters. 

Cushie doo—wood pigeon. 


Dambrod—draught board. 
Daundrin’—strolling. 
Daw—dawn. 

Dibble—to plant in a small hole 
Dicht—to clean, to wipe up. 
Ding—to overcome, to excel. 

Diri—tingle. 

Dirlin’—vibrating. 

Displenish—to disfurnish, sale 
of furniture of any sort. 

Divot—turf. 

Doddit—without horns. 

Doit—a, small copper coin. 

Dool—woe. 

Dozin—in a benumbed state. 

Dreep—darip, empty to the last 
drop. 

Dregie—refreshment given at a 
funeral. 

Dyrift—driving or driven snow. 

Drooth—drought, thirst. 

Drystey—man who dries the 
grain before grinding. 

Dubs, dubby—mud, muddy. 

Dunt—bang, sound caused by 
the fail of a hard body. 

Dwinin’—pining. 


Eastin’ —eaves. 

Eident—diligent. 

£ild—old age. 

ELlbuck—elbow. 

Ell-wan’—yardstick. 

Elshin—shoemaker’s aw). 

Ettlin’—aiming. 

Excamb—to exchange one piece 
of ground for another. 


Fa’—fall, fate (black be his fa’). 

Fae—from. 

Faes—foes. 

Faugh—fallow land, ‘‘ Farmers 
faugh gars lairds lauch””—old 
Scottish proverb. 


Fauld—fold. 

Faured—favoured. 

Feal dyke—wall built of sods, 

Fell—kill, deadly. 

Ferlie—oddity, wonder. 

Fiars—prices of grain legally 
fixed for the year. 

Fient, fient haet—not a bit, the 
Devil a bit. 

Fiersday—Thursday. 

Firehoose—dwelling house. 

Firry—resinous. 

futtit-—footed. 

Mafin’—flapping. 

Flan—gust of wind. 

Flate—scolded. 

Fileech—flatter. 

Fleems—fleam, lancet. 

Fleerish, flint and—flint and 
steel. 

Fleg—frighten. 

Fleyed—frightened. 

Flyte—scold. 

Forenicht—interval between twi- 
light and bedtime. 

Forfochen—exhausted, 

Fou—stone crop, saxifrage. 

Fremt—strange, foreign. 

Fret—superstition. 

Futt’ rat—weasel. 

Fyou—few. 


Gaberlunzie—beggar, 
Gale—gable. 
Galshochs—kickshaws, 
Gangrel—wanderer. 
Gantin’—yawning,. 
Gean—cherry. 

Gey, gey aften—considerably, 
pretty often. 

Girn—snare. 

Girnal—meal chest. 

Girse—grass. 

Gizzened—parched, 

Glammoch—eager grasp. 

Glaur—nmire. 

Gled, gleed—kite. 

Goupin’—staring. 

Graith—accoutrements, harness. 

Grat, greetin’—cried, crying. 

Grauvit—cravat. 

Grease—disease affecting horses’ 
legs. 

Greybeard—earthenware bottle. 

Grieve—farm overseer. 

Grippy—stingy. 

Grumlie—grumbling. 

Guff—smell. 

“6 Gweed words” —prayers. 


Hacks—chaps, the effect of severe 
cold. 
Hag—lesser branches of trees. 
Hained—saved, not wasted. 
Halflin—half-grown man. 
Hame-drauchted — selfish, 
greedy. 
Hamewith—homewards, 
Hanks—skeins. 
Hantle—much. 
Happit—covered. 
Harlin’—xough casting. 
Harns—brains. 
Harp (a@ mason’s)—wire screen 
for cleaning sand or gravel. 
Hauddin’—bolding, house. 


Haugh—alluvial ground beside 
a river. 

Hauld—stronghold. 

Heeze—heave. 

Hine awa’—far away. 

Hingin’—hanging. 

Hint 0’ Hairst—end of harvest. 

Hoast—cough. 

Hod—hid. 

Hodden grey—cioth the natural 
colour of the wool. 

Horn-en’—best room in a two- 
roomed cottage. 

Houkin’—digging. 

Hoven—swollen, blown out. 

Howe—hollow, valley. 

Hummel—without horns. 

Hunker—to squat down. 


Income — ailment the cause of 
which is unknown. 


Jaud—jade. 
Jow—toll of a bell. 
Jot—job, occasional work. 


Kail—colewort. 
Kavils—lots. 
Kebbuck—cheese. 
Keel—ruddle, chalk. 
Kimmer—wife. 
Kintra—country. 
Kirn—churn. 
Kist—box, coffin. 
Kittyneddie—sandpiper, 
Kye—cows, 
Kyte—belly, 

Zade—mill race. 

Laich—low. 

Lair—burying plot, bed. 

Laith—loth. 

Lampin’—taking long steps. 

Lane—alone; his lane, by him- 
self. 

Lapbuird—\apboard. 

Lapstane—stone on which ashoe- 
maker beats his leather. 

Larick—larch. 

Lave—the rest, the remainder. 

Lay (turning)—lathe. 

Leefu’ lame—all alone. 

Leems—implements. 

Lettergae—one who gives out the 
line, the precentor. 

Lettrin—precentor’s desk, 

Leuch—iaughed. 

Liftward—skywards. 

Limmer—worthless woman. 

Lint-~ot—pool where lint is 
washed. 

Lippens—entrusts. 

Loan, loanin’—piece of unculti- 
vated land about a homestead. 

Loupin’—leaping. 

Lowse—make loose. 

Lozen—pane of glass. 

Lum—chimney, 

Lythe—shelter, lea side. 


Marrow—match, equal. 

Mart—ox killed at Martinmas 
for winter use. 

Mawkin—hare. 

Mear—mare. 

Mint—aim, intention. 


Mirk—darkness. 

Mith—might. 

Moggins—boot hose. 

Monyfaulds—entrails, the part 
which consists of many folds. 

Moss—moor where peatsare dug. 

Mou’—mouth. 

Moulter—multure. 

Mouter—multure, miller’s fee. 

Mull, snuff mull—box, snuff 
box. 

Mutch—head-dress for a woman, 

Mutchkin—liquid measure. 


Nearhan’—nearly. 
Neeps—turnips. 
Neive—fist. 
Newlins—newly. 
Nick—notch. 
Nickum—mischievous boy. 
Niffer—to barter. 
Nott—needed, required. 
Nowt—nolt, neat cattle. 


O’ercome—burden. 
Oes—grand-children, 
Ongauns—goings-on. 
Ooks, ouks—weeks. 
Oonchancte—uncanny. 
Oonfashed—untroubled, 
Oxter—arm-pit. 


Panged—crammed. 
Partan—common sea crab. 
Pass—passage. 
Fech—to pant, 
breathing, 


to labour in 

Peer—match, equal. 
Peerman—holder for fir candle. 
Pig—pitcher. 

Pirn—reel. 
Plisky—mischievous trick. 
Ploy—frolic. 

Pock—bag. 

Pooch—to pocket. 
Pow—poll, head, 
Pree’d—tasted. 
Preen—pin. 

Prob—to pierce. 
Puckle—small quantity. 


Quatch—drinking cup with two 
handles. 

Queel—to cool. 

Queet—ankle. 

Quern—stone hand-mill. 

Queyn—quean, young woman. 

Quirky—tricky. 


Rant—quick lively tune. 

Rantree—rowan tree, mountain 
ash. 

Rape—tope, especially one made 
of straw. 

Rax—to stretch, 

Ream—cream. 

Redd up—to clear up. 

Reed—rood by measurement. 

Reek—smoke. 

Reemish — weighty stroke or 
blow. 

Reeshlin’—tustling. 

Reets—roots. 

Reist—to bank up a fire. 

Rifted—belched. 


Riggin’—ridge, roof. 
Roch—rough. 
Rockins—evening gatherings for 
work and gossip. 
Roddens—rowans. 
Roup—sale by auction. 
Roupy—hoarse. 
Routh—plenty. 
Rowed—rolled, wrapped. 
Ruck—trick, stack. 
Ruggin’—pulling. 
Rung—heavy staff. 
Runt—withered hag. 


St. Sairs—market in Aberdeen- 
shire. 

Sappy—moist, full of juice. 

Saugh—willow. 

Scob—to put in splints. 

Scouk—evil look. 

Scrat—scratch. 

Scrunt—stunted in growth. 

Scunner—loathing, to disgust. 

Seggtt—sagged, sunk down. 

Seggs—yellow flower-de-luce or 
iris. 

Se¢—rented. 

Seyed—put through a sieve. 

Shaltie—pony. 

Shank—to knit, knitting. 

Shee—shoe. 

Shoon—shoes. 

Shortsome—amusing, causing the 
time to seem short. 

Shue—sew. 

Siccan—such. 

Stds—corn husks, 

Simmer—summer. 

Stzzons—seasons. 

Skatth—hurt, injury. 

Skeely—skilful. 

Skelp—stroke, blow. 

Skep—bee hive. 

Skirtit—ran quickly. 

Skratch —screech. 

Skreek of day—dawn. 

Slap—opening, piece broken out. 

Slee—sly, 

Slips the timmers—(metaphor 
for) dies. 

Slock—to quench thirst. 

Smorin’—smothering. 

Snaw-bree—melted snow. 

Sneck—latch. 

Sned—to cut, to prune. 

Snel/—keen, sharp, severe. 

Sonsy—plump. 

Sooker—sucker. 

Soorocks—sorrel. 

Sooter—cobbler. 

Sornin’—obtruding on another 
for bed and board. 

Souff—to whistle or con over a 
tune in a low tone. 

Soughin’—sighing, making a low 
whistling noise, 

Souple—supple. 

Spfae—to tell fortunes. 

Spairge—to bespatter by dashing 
a liquid. 

Spate—flood. 

Speel—to climb. 

Speer—to enquire. 

Spring—tune. 

Stachers—staggers. 

Stance—place, station. 


Stang—long pole; (of a trump), 
tongue of a Jew’s harp. 

Starkly—strongly, bravely, 

Starn—star. 

Steed—stood. 

Steek—stitch. 

Steer—stir, disturb. 

Stent—extent of task. 

Stirk—young bullock. 

Stob—thorn. 

Stobbit—thatched by means of a 
stob or stake. 

Stoitered—staggered, tottered. 

Stookit—put into shocks. 

Stoor—dust. 

Stoorum—gruel. 

Store the kin—live, keep up the 
stock, 

Stot—bullock older than a stirk. 

Stounds—aches, acute pains. 

Streck—stretch. 

Streen—yesterday. 

Strype—small rill. 

Studdy—anvil. 

Swak—supple. 

Swarfed—fainted. 

Swatch—sample piece. 

Sweel—swill, to wash away. 

Sweer—lazy. 

Swith—swiftly. 

Swither—hesitate. 

Syne—then, since. 


Tablin’—top stones on a gable, 
Tack—lease. 

Tansies—rag weed. 

Tap—top. 

Lashed—fatigued. 

Ted—toad, applied to children | 


or young women as a term of 
endearment. 

Teem, toom—empty. 

Tenty—careful, attentive. 

Teuch—tough. 

Teuchat—lapwing. 

Thackit—thatched, 

Thewless—feeble. 

Thiggin’—to go about receiving 
supply not in the way of com- 
mon mendicants, but rather 
giving others an opportunity 
of showing their liberality. 

Thirled—bound or enthralled. 

Thoom—thumb, to massage with 
the thumbs. 

Thrang—throng. 

Thrapple—throat. 

Thrave —two stooks or 24 
sheaves. 

Thraw—twist, sprain. 

Thrawcruik — implement for 
twisting straw ropes. 

Threeve—throve. 

Thrums—ends of yarn; span her 
thrums—purred. 

Timmer—timber. 

Tint—l\ost. 

Tirl—act of vibrating. 

Tirl the sneck—twirl the handle 
of the latch. 

Tirr—to strip forcibly. 

Tittit the tow—pulled the bell- 
rope. 

Toom—empty. 

Tocher—dowry. 

Tod—fox. 


Towmond—twelvemonth. 

Trail the rape—Hallowe’en spell 
which consisted in dragging a 
straw rope of peculiar make 
round the house. 

Trams—shafts, as of a cart. 

Trauchled—draggled. 

Travise—division between stalls. 

Troke—barter. 

Truff—turf. 

Trump—Jew’s harp. 

Tulzte—quarrel. 

Tweezlock — another name for 
thrawcruik. , 

Tyauve (wi a)—with great diffi- 
culty. 


Unco—strange, uncommon. 


Virr—force, impetuosity. 
Vratches—wretches. 
Vreetin’—writing. 
Vricht—wright. 


Wadset—to mortgage. 
Waled—chosen. 
Waller—weller, frequenter of St. 
Ronan’s well. 
Wardly—worldly. 
Wared—expended. 
Warslin’—struggling. 
Waucht—large draught. 
Weet—wet. 
Weird—fate, destiny. 
Whaup—curlew. 
Wheeple—shrill intermitting note 
with little variation of tone 

Whip-the-cat—tailor with no 
fixed place of business, who 
goes from house to house. 

Whori—flywheel of a spindle 
made of wood or stone. 

Whylock—iittle while. 

Wicks o mou’s—corners of the 
mouth. 

Winceys — petticoats made of 
wincey. 


Wiss—wish, 


Wuddy—gallows. 
Wye—way. 


Yeldrin—yellow-hammer, 

Yett—gate. 

Yili—ale. 

Yird—earth. 

Yokin’—working period during 
which horses are in harness. 

Youkie—itchy. 

Yowes—ewes, 

